**Zmluva o zabezpečovaní servisných služieb na klimatizačných zariadeniach**

(uzatvorená v zmysle § 269 ods. 2 a nasl. Obchodného zákonníka ďalej len „**zmluva**“)

**Objednávateľ:**

Obchodné meno: **Slovenská konsolidačná, a.s.**

Sídlo: Cintorínska 21, 814 99 Bratislava

IČO: 35 776 005

Zapísaná v Obchodnom registri Okresného súdu Bratislava I, oddiel: Sa, vložka č. 2257/B

Zastúpená: JUDr. Marián Janočko, predseda predstavenstva,

Mgr. Peter Egry, podpredseda predstavenstva

Bankové spojenie: Štátna pokladnica

IBAN: SK0581800000007000335179

zapísaná v Obchodnom registri Okresného súdu Bratislava I, Oddiel: Sa, Vložka číslo:2257/B

(ďalej aj ako „**objednávateľ**“)

a

**Zhotoviteľ:**

Obchodné meno:

Sídlo:

IČO:

Zápis v registri: Obchodný register Okresného súdu ....

Zastúpená:

(ďalej aj ako „**zhotoviteľ**“)

Objednávateľ a zhotoviteľ ďalej spolu aj ako „**zmluvné strany**“

**I.**

**Preambula**

Zmluvné strany uzatvárajú túto zmluvu na základe výsledku verejného obstarávania zákazky s nízkou hodnotou „Servis klimatizačných zariadení“, ktorú realizoval objednávateľ v zmysle zákona č. 343/2015 Z. z. o verejnom obstarávaní a o zmene a doplnení niektorých zákonov, a ktorej predmetom je zabezpečovanie servisu klimatizačných zariadení. Zmluvné strany súčasne vyhlasujú, že táto zmluva je čo do vecných a právnych parametrov v súlade s požiadavkami predmetného verejného obstarávania.

**II.**

### Predmet zmluvy

1. Predmetom tejto zmluvy je zabezpečovanie sezónnych servisných služieb (ďalej aj „sezónny servis“) a v prípade potreby zabezpečovanie opráv (ďalej aj „ poruchový servis “) na klimatizačných zariadeniach (ďalej aj „zariadenia“) v rozsahu bližšie špecifikovanom v tejto zmluve (sezónny servis a poruchový servis spolu ďalej aj „servisné služby“).
2. Poruchovým servisom sa rozumie zabezpečenie opravy zariadení za podmienok dohodnutých v tejto zmluve.

**III.**

**Rozsah servisných služieb**

1. Sezónny servis predstavuje vykonanie týchto činností:
	1. Vnútorná jednotka:
		1. Vizuálna prehliadka
		2. Kontrola a dotiahnutie elektrických svoriek
		3. Vyčistenie filtrov
		4. Vyčistenie teplosmenných plôch
		5. Kontrola ventilátora, premeranie izolačného stavu
		6. Funkčná skúška ventilátora
		7. Kontrola ovládača termostatu a jeho funkčnosti
		8. Prekontrolovanie poruchových stavov
		9. Skúška odtoku kondenzátu vrátane prečistenia odtokových potrubí
		10. Kontrola kondenzačného čerpadla
		11. Dezinfekcia chladiacich plôch a celej vnútornej jednotky
		12. Funkčná skúška celej jednotky
	2. Vonkajšia jednotka:
		1. Vizuálna prehliadka, dotiahnutie rezonujúcich častí
		2. Kontrola a dotiahnutie el. svoriek a ostatných zariadení (stykač, prúdové ochrany, atď.)
		3. Premeranie tlakov v systéme, kontrola tesnosti, príp. doplnenie chladiva
		4. Kontrola motora, ventilátorov, kompresora, vôľa ventilátora, ložísk motorov
		5. Premeranie odberu pri rôznych stupňoch zaťaženiach
		6. Premeranie štartovacieho prúdu motorov ventilátora a kompresora
		7. Premeranie prevádzkových  prúdov motorov ventilátora a kompresora
		8. Mechanické a v prípade potreby aj chemické čistenie a narovnanie lamiel výmenníkov tepla
		9. Preskúšanie celej jednotky
		10. Vystavenie  protokolu o servise
2. Zhotoviteľ sa zaväzuje vykonávať sezónny servis dvakrát za kalendárny rok.
3. Súčasťou sezónneho servisu nie je servis na elektrickom rozvode a na systéme merania a regulácie objednávateľa.
4. Pri vykonávaní sezónneho servisu uskutoční zhotoviteľ kontrolu všetkých užívateľských funkcií klimatizačných zariadení na zistenie aktuálneho stavu zariadenia.
5. Súčasťou poruchového servisu je aj použitie náhradných dielov a spotrebného materiálu v rámci vykonania poruchového servisu.

**IV.**

**Čas, miesto a spôsob plnenia zmluvy**

1. Sezónny servis sa bude vykonávať na základe vyzvania objednávateľom. Výzvu uskutoční objednávateľ e-mailom, v ktorom uvedie najmä: počet klimatizačných zariadení a technické údaje o klimatizačných zariadeniach v minimálnom rozsahu: značka, typ, výkon, rok montáže a umiestnenie a následne si zmluvné strany dohodnú termín, hodinu nástupu na sezónny servis spolu so spresnením rozsahu prác. Sezónny servis sa bude vykonávať cez pracovnú dobu objednávateľa /tzn. 07.00 – 16.00/.
2. Poruchový servis sa bude vykonávať na základe vyzvania objednávateľom, a to formou e-mailovej správy alebo telefonicky. Po zistení potreby vykonania poruchového servisu objednávateľ vyzve zhotoviteľa na nástup na zistenie skutkového stavu potreby vykonania poruchového servisu prostredníctvom svojej kontaktnej osoby. Požadovaný nástup zhotoviteľa na zistenie skutkového stavu potreby vykonania poruchového servisu je najneskôr do 6 hodín od výzvy objednávateľa. Po zistení skutkového stavu potreby vykonania poruchového servisu zhotoviteľ najneskôr do 24 hodín, tzn. najneskôr do 30 hodín po prvotnej výzve objednávateľa, vypracuje cenovú ponuku a e-mailom ju zašle na odsúhlasenie kontaktnej osobe objednávateľa. Ak objednávateľ súhlasí s cenovou ponukou, e-mailom potvrdí svoj súhlas zhotoviteľovi. Zhotoviteľ nastúpi na vykonanie poruchového servisu najneskôr do 24 hodín od doručenia súhlasného e-mailu a zabezpečí opravu zariadenia v čo najkratšom možnom čase, najneskôr do 48 hodín od nástupu na vykonanie opravy.
3. Zhotoviteľ je povinný bezodkladne e-mailom oznámiť objednávateľovi existenciu dôvodov, ktoré bránia alebo sťažujú vykonanie poruchového servisu, a ktorých následkom bude omeškanie s plnením v termíne podľa predchádzajúceho bodu.
4. Pokiaľ je potrebné v rámci vykonania poruchového servisu použitie náhradného dielu alebo spotrebného materiálu, informuje zhotoviteľ objednávateľa v rámci cenovej ponuky odoslanej podľa bodu 2 tohto článku o potrebe použitia náhradného dielu alebo spotrebného materiálu a o dodacej lehote predmetného náhradného dielu alebo spotrebného materiálu.
5. Po vykonaní poruchového servisu je zhotoviteľ povinný vyhotoviť dokument (napr. záznam o prevedených prácach) s uvedením druhu a množstva skutočne vykonaných činností, množstva normohodín a súpisu použitých náhradných dielov a spotrebného materiálu. Objednávateľ dokument prekontroluje a ak s ním bude súhlasiť, súhlas potvrdí podpisom na to určenej osoby. Až následne po podpise tohto dokumentu zo strany objednávateľa môže zhotoviteľ vystaviť faktúru, ktorej neoddeliteľnou súčasťou bude príslušný dokument.
6. Pri nerentabilnej oprave zhotoviteľ bezplatne vypracuje Zápis o technickom stave.
7. Miestom plnenia predmetu zmluvy je sídlo objednávateľa na adrese Cintorínska 21, 814 99 Bratislava.

## V.

**Cena plnenia a fakturácia**

1. Cena za servisné služby je stanovená dohodou zmluvných strán v súlade so zákonom č. 18/1996 Z. z. o cenách v znení neskorších predpisov a vyhláškou Ministerstva financií Slovenskej republiky č. 87/1996 Z. z., ktorou sa vykonáva zákon o cenách v znení neskorších predpisov.
2. Zmluvné strany sa dohodli, že objednávateľ zaplatí zhotoviteľovi za sezónny servis vrátane všetkých dopravných nákladov cenu: **...... EUR bez DPH za jedno klimatizačné zariadenie.**
3. Zmluvné strany sa dohodli, že objednávateľ zaplatí zhotoviteľovi za poruchový servis vrátane všetkých dopravných nákladov cenu: **..... EUR/hod. prác bez DPH**. Skutočný počet odpracovaných hodín bude potvrdený kontaktnou osobou objednávateľa v servisnom denníku a na tlačive zúčtovacieho pracovného listu zhotoviteľa.
4. Zmluvné strany sa dohodli, že cena za dodané náhradné diely a spotrebný materiál použité v rámci vykonania poruchového servisu nie je zohľadnená v cene podľa predchádzajúceho bodu a bude fakturovaná ako samostatná položka na základe predchádzajúceho súhlasu objednávateľa s cenovou ponukou. Cena za náhradné diely a spotrebný materiál, ktoré budú nevyhnutne potrebné k vykonaniu poruchového servisu, bude vychádzať z ceny, za ktorú sa obvykle predáva rovnaký alebo porovnateľný náhradný diel alebo spotrebný materiál v čase vykonania poruchového servisu. V prípade, ak cena jednotlivého náhradného dielu alebo spotrebného materiálu potrebného pre vykonanie poruchového servisu bude vyššia ako 200,00 EUR bez DPH, zhotoviteľ je povinný pred vykonaním poruchového servisu oznámiť cenovú ponuku s bližšou špecifikáciou náhradného dielu alebo spotrebného materiálu objednávateľovi. Objednávateľ následne buď písomne, alebo formou e-mailu odsúhlasí zhotoviteľovi  cenovú ponuku, alebo v prípade, ak podľa názoru objednávateľa bude cena náhradného dielu alebo spotrebného materiálu oznámená zhotoviteľom vysoká a objednávateľ preukáže zhotoviteľovi nižšiu cenu, za ktorú sa obvykle predáva rovnaký alebo porovnateľný náhradný diel alebo spotrebný materiál v čase vykonania poruchového servisu, zhotoviteľ je povinný za dodaný náhradný diel alebo spotrebný materiál účtovať objednávateľovi túto nižšiu cenu, ak sa zmluvné strany písomne nedohodnú inak.
5. Zmluvné strany sa dohodli, že celkový súčet súm fakturovaných zhotoviteľom za vykonanie servisných služieb podľa tejto zmluvy (ďalej len „celkový maximálny rozsah zmluvy“) za dobu jej účinnosti vrátane náhradných dielov a spotrebného materiálu nepresiahne sumu **8 400,00 EUR bez DPH**. Ak zhotoviteľ zašle objednávateľovi faktúru za vykonanie servisných služieb podľa tejto zmluvy, ktorá by prekračovala celkový maximálny rozsah zmluvy, objednávateľ nie je povinný uhradiť sumu prevyšujúcu celkový maximálny rozsah zmluvy, zhotoviteľ nemá nárok na zaplatenie tejto sumy a objednávateľ je oprávnený faktúru vrátiť zhotoviteľovi na prepracovanie s upozornením na prekročenie celkového maximálneho rozsahu zmluvy.
6. Na vykonané servisné služby vystaví zhotoviteľ faktúru, ktorú je povinný doručiť objednávateľovi spolu s potvrdeným súpisom vykonaných prác do 15 dní po ukončení a prevzatí servisných služieb objednávateľom. Splatnosť faktúry je 15 kalendárnych dní odo dňa jej doručenia objednávateľovi. Faktúra sa za uhradenú považuje dňom odpísania fakturovanej sumy z účtu Objednávateľa v prospech účtu Zhotoviteľa uvedeného v záhlaví tejto Zmluvy.
7. Faktúra musí obsahovať všetky náležitosti vyplývajúce z príslušných všeobecne záväzných právnych predpisov. Objednávateľ je oprávnený v lehote splatnosti vrátiť daňový doklad, ktorý obsahuje nesprávne alebo neúplné údaje. Lehota splatnosti nového daňového dokladu s opravenými/ doplnenými údajmi plynie odo dňa doručenia tohto nového daňového dokladu.
8. Zhotoviteľ berie na vedomie, že v zmysle zákona č. 215/2019 Z. z. o zaručenej elektronickej fakturácii a centrálnom ekonomickom systéme a o doplnení niektorých zákonov (ďalej len „zákon č. 215/2019“) mu vznikne povinnosť vydávať, okrem faktúry podľa tohto článku tejto Zmluvy, aj zaručenú elektronickú faktúru podľa zákona č. 215/2019. Objednávateľ berie na vedomie, že v zmysle zákona č. 215/2019 mu vznikne povinnosť prijímať od Zhotoviteľa, okrem faktúry podľa tohto článku tejto rámcovej dohody, aj zaručenú elektronickú faktúru, ktorú bude povinný vydávať Zhotoviteľ podľa zákona č. 215/2019.

**VI.**

**Práva a povinnosti zmluvných strán**

1. Objednávateľ je povinný prevádzkovať klimatizačné zariadenia podľa návodu a predpisu výrobcu.
2. Objednávateľ je povinný v prípade vzniku poruchy na klimatizačných zariadeniach po predchádzajúcej konzultácii so zhotoviteľom, vykonať všetky úkony na zabránenie vzniku ďalších škôd súvisiacich s poruchou klimatizačných zariadení.
3. Objednávateľ je povinný umožniť zamestnancom zhotoviteľa prístup ku klimatizačným zariadeniam tak, aby nevznikali na strane zhotoviteľa prestoje.
4. Objednávateľ sa zaväzuje udržiavať v riadnom stave projektovú a technickú dokumentáciu klimatizačného zariadenia, vo vzťahu ku ktorému sa vykonáva servisná služba a na požiadanie ju predložiť zamestnancom zhotoviteľa.
5. Objednávateľ má právo meniť rozsah sezónneho servisu špecifikovanom v bode 1 článku III. tejto zmluvy.
6. Zhotoviteľ je povinný vykonávať servisné služby technológiou predpísanou výrobcom klimatizačného zariadenia s odbornou starostlivosťou v súlade so všeobecne záväznými predpismi, technickými normami a touto zmluvou.
7. Zhotoviteľ je povinný riadiť sa východiskovými podkladmi objednávateľa, pokynmi objednávateľa, ďalšími zápismi a dohodami uzatvorenými medzi zmluvnými stranami.
8. Zhotoviteľ je povinný odovzdať objednávateľovi protokol o ekologickej likvidácii demontovaných častí zariadení v prípade potreby ich výmeny za nové.
9. Zhotoviteľ je povinný nahradiť v plnej výške škodu spôsobenú zamestnancami zhotoviteľa pri vykonávaní servisných služieb podľa tejto zmluvy.
10. Zhotoviteľ je povinný bez zbytočného odkladu oznamovať objednávateľovi všetky okolnosti, ktoré zistil pri plnení tejto zmluvy a ktoré môžu mať za následok potrebu zmeniť obsah jej plnenia alebo sú významné z hľadiska záujmov objednávateľa.
11. Zhotoviteľ zodpovedá za dodržiavanie bezpečnosti a ochrany zdravia pri práci vlastných zamestnancov.
12. Zhotoviteľ zodpovedá za dodržiavanie pracovnej disciplíny a za dodržiavanie všetkých zmluvných podmienok svojimi zamestnancami. V prípade, ak objednávateľ zistí, že zamestnanci zhotoviteľa zjavným spôsobom porušujú pracovnú disciplínu, zásady bezpečnosti práce a ochrany zdravia pri práci, podmienky dohodnuté v tejto zmluve, môže objednávateľ od tejto zmluvy odstúpiť bez toho, aby zhotoviteľovi vznikol nárok na náhradu prípadnej škody alebo vzniknutých nákladov.
13. Zhotoviteľ potvrdzuje, že bol poučený objednávateľom o bezpečnosti a ochrane zdravia pri práci (BOZP) v zmysle zákona č. 124/2006 Z.z. a o ochrane pred požiarmi v zmysle zákona č. 314/2001 Z.z. a vyhlášky MV SR č. 121/2002 Z.z. o požiarnej prevencii. O uvedenom poučení podpisujú záznam pred nástupom na vykonávanú prácu.
14. Zhotoviteľ si je vedomý, že povinnosť mlčanlivosti fyzických osôb – zamestnancov zhotoviteľa o osobných údajoch, ku ktorým majú, resp. by mohli mať prístup v rámci plnenia predmetu zmluvy trvá aj po ukončení zmluvného vzťahu, o čom je povinný poučiť všetkých zamestnancov zhotoviteľa, prípadne aj ďalšie osoby, ktoré sa podieľajú na plnení predmetu zmluvy.
15. Kontaktné osoby na poskytovanie súčinnosti medzi zmluvnými stranami:

Za objednávateľa:

Miloš Ilenčík, tel. 02/57289497, mob. 0948 492 431, e-mail: milencik@konsolidacna.sk

Za zhotoviteľa:

XY, email: ......., tel. č.: 09.............

### VII.

### Zodpovednosť za vady a sankcie

1. V prípade, že zhotoviteľ nedodrží termín plnenia sezónneho servisu, má objednávateľ právo na zníženie ceny uvedenej v bode 2 článku V. tejto zmluvy o:
	* 1,00 % za prvý i začatý týždeň omeškania,
	* 2,00 % za každý ďalší i začatý týždeň omeškania.
2. Pri oneskorenom nástupe na vykonanie poruchového servisu je zhotoviteľ povinný zaplatiť zmluvnú pokutu vo výške 20,00 EUR za každú aj začatú hodinu po termíne tohto nástupu, tým nie je dotknuté právo na náhradu škody spôsobenej haváriou na majetku objednávateľa.
3. Zhotoviteľ je povinný vzniknuté vady týkajúce sa servisných služieb a dodaného náhradného dielu, na ktoré sa poskytnutá záruka vzťahuje, odstrániť na vlastné náklady (bezplatná bude aj doprava na miesto vykonania záručnej opravy) v rámci záruky v primeranom čase k povahe vady.
4. Zhotoviteľ poskytuje na dodaný náhradný diel a na svoje servisné služby záruku tak, že záručná doba začne plynúť dňom podpísania zápisnice o odovzdaní a prevzatí servisných služieb nasledovne:
5. na servisné služby je záručná doba 6 mesiacov, ak zo všeobecne záväzných právnych predpisov nevyplýva alebo nebude vyplývať dlhšia záručná doba,
6. na dodaný náhradný diel je záručná doba určená na 24 mesiacov, ak zo všeobecne záväzných právnych predpisov nevyplýva alebo nebude vyplývať dlhšia záručná doba.

**VIII.**

### Záverečné ustanovenia

* 1. Táto Zmluva sa uzatvára na čas určitý – na dobu 24 mesiacov, konkrétne od **dd.mm**.**2022** do **dd.mm.2024**.
	2. Zmluva zaniká pred uplynutím doby uvedenej v predchádzajúcom bode tohto článku dosiahnutím celkového maximálneho rozsahu zmluvy definovaného v bode 5 článku V. tejto zmluvy.
	3. Zmluva zaniká tiež písomnou dohodou zmluvných strán alebo jej jednostrannou písomnou výpoveďou. Ktorákoľvek zo zmluvných strán je oprávnená vypovedať túto zmluvu kedykoľvek a bez uvedenia dôvodu formou písomnej výpovede, pričom platí, že výpovedná lehota sú dva mesiace a začína plynúť dňom doručenia výpovede druhej zmluvnej strane.
	4. Zmluvu je možné meniť a dopĺňať len písomnými dodatkami podpísanými obidvomi zmluvnými stranami.
	5. Zmluva je vyhotovená v dvoch (2) rovnopisoch, z ktorých pre každú stranu je určený jeden rovnopis.
	6. Zmluva nadobúda platnosť a zaväzuje účastníkov dňom jej podpísania obidvomi zmluvnými stranami. Účinnosť nadobúda v súlade s § 47a ods. 1 Občianskeho zákonníka dňom nasledujúcim po dni zverejnenia v Centrálnom registri zmlúv vedenom Úradom vlády SR.
	7. V zmysle § 5a zákona č. 211/2000 Z.z. o slobodnom prístupe k informáciám a o zmene a doplnení niektorých zákonov a v súlade so zákonom č. 546/2010 Z.z., ktorým sa dopĺňa zákon č. 40/1964 Zb. Občiansky zákonník v znení neskorších predpisov bude táto zmluva zverejnená v Centrálnom registri zmlúv.
	8. Zmluvné strany vyhlasujú, že zmluvu uzavreli na základe ich slobodnej vôle, nebola uzavretá v tiesni za nápadne nevýhodných podmienok, ich zmluvná voľnosť nie je obmedzená. Zmluvu si prečítali, jej obsahu rozumejú a na znak súhlasu s i jej obsahom zmluvu podpisujú.
1. **V Bratislave, dňa ...........**
2. Za objednávateľa:
3. **........................................... ................................................**

 **JUDr. Marián Janočko Mgr. Peter Egry**

1. predseda predstavenstva podpredseda predstavenstva
2. Slovenská konsolidačná, a.s. Slovenská konsolidačná, a.s.
3. **V Bratislave, dňa ..............**
4. Za zhotoviteľa:

**………………….............**

1. **XY**
2. funkcia
3. Obchodné meno